Papersnake/gushiwen huggingface dataset:
偈三首 其二
释祖珠（宋代）

不是心，不是佛，不是物。沥尽野狐涎，趯翻山鬼窟。

平田浅草里，露出焦尾大虫。太虚寥廓中，放出辽天俊鹘。

阿呵呵，露风骨。等闲拈出众人前，毕竟分明是何物。
也知
刘峻（南北朝）

也知故辙莽难循，岂有风情忆洧溱。乱眼花枝向人笑，荡胸文洧待谁论。

腾骧短景终成泪，落漠中年始惜春。尽涤尘襟何处去，深山糜鹿可能驯。
信州东驿晨起
陆游（宋代）

衣上征尘鬓畔霜，信州古驿憩归装。
悲歌未肯弹长铗，?气犹能卧大床。
半暗残灯摇北壁，常饥老马卧东厢。
邻鸡唱罢衣篝暖，自笑行人日日忙。
次韵梅花四首
陈棣（宋代）

冻合千林暖未回，一枝先见腊前梅。
寒溪淡月凭谁赏，冷蕊疏香不自谋。
赖有此君为伴侣，略无凡卉作舆台。
欹危百折尖头路，应为多情得得来。
灵泉篇
释文珦（宋代）

高僧诵经经出泉，泉灵不许蛟龙眠。
湛湛长开古明镜，冷冷暗泻朱丝弦。
曾说煮茶甘入齿，为是心源功德水。
渊然千古无是非，遮莫放人来洗耳。
浴日亭和苏学士韵
吕定（宋代）

危亭突兀倚青山，坐对扶桑碧海湾。
紫雾欲生龙伯庙，洪涛先海虎门关。
光摇宇宙花生眼，影动阑干酒上颜。
遥望蓬莱宫阙晓，一轮飞挂碧云间。
寻南溪常山道人隐居
刘长卿（唐代）

一路经行处，莓苔见履痕。
白云依静渚，春草闭闲门。
过雨看松色，随山到水源。
溪花与禅意，相对亦忘言。
月正四日至山中
邵宝（明代）

晓出城门望九峰，风光处处与人逢。不知雪后春多少，绣岭庭前看种松。
发绍兴
刘宰（宋代）

留滞青春晚，经行此日初。
柔条桑著眼，短穗麦生须。
竹外云埋屋，花边水绕渠。
个中容我老，肯遗子公书。
夜饮示坐中
陆游（宋代）

胡雁叫群寒夜长，峥嵘北斗天中央。
达人大观眇万物，烈士壮中怀四方。
纵酒长鲸渴吞海，草书瘦蔓饱经霜。
付君诗卷好收拾，後五百年无此狂。
自湘赴广道间杂咏·永州晓行
李曾伯（宋代）

推枕月微明，登车才五更。
啼破千山暝，枝禽三两声。
点绛唇
曹勋（宋代）

秋雨弥空，冷侵窗户琴书润。四檐成韵。孤坐无人问。

壮志消沈，喜入清闲运。常安分。炷烟飘尽。更拨余香烬。
初入浙中三首 其一
洪炎（宋代）

松竹笼官道，牛羊食野田。岊山低送客，荡水远涵天。

乍听吴儿语，初逢伧父船。平生足未历，聊以慰华颠。
送黄参政赴陕右
唐顺之（明代）

黄子风流世绝伦，翩翩江海谪仙人。紫薇开府劳分陕，白马乘春远入秦。

三辅烟花迎使节，五陵讷杰望行尘。丈夫得意应如此，谁笑蹉跎白发新。
乌蛮滩 其一
符锡（明代）

邕州何处在，滩险说乌蛮。一鼓千艘上，三军共解颜。
恭睹宸制花落尤艳之句自古诗人未有形容及此者使落花不与草木俱委可见天地大德之心小臣不量芜颣仰赓宸韵
曹勋（宋代）

春事匆匆绿渐秾，林花铺绣晓烟中。如何捲上黄金阙，许作华裀舞阆风。
谢公挽词三首 其二
欧阳修（宋代）

前日宾斋宴，今晨奠柩觞。死生公自达，存没世徒伤。

旧国难归葬，馀赀不给丧。平生公辅志，所得在文章。
刘园九日燕同寮效陶谢体
吴泳（宋代）

霜林剪生绡，烟树织晴绮。
万宝新告成，百工亦休止。
嘉辰属南山，彡事如栗里。
谬为陶长官，宁惜此中醉。
良朋况知心，健会不论齿。
鸱夷自挈携，猩笔漫游戏。
清欢别有趣，真乐本无味。
菊花之隐逸，亦欲妃君子。
独於萧艾中，保此生色睟。
凉飔忽吹衣，白露皓如洗。
兑随数至剥，剥落从此始。
拟将九九节，便作阳月纪。
西江月·积玉堆金闲事
佚名（宋代）

积玉堆金闲事，惊天动地虚名。算来二足是人生，有子方为吉算。莫道一夔足矣，也须学著徐卿。我翁休笑又添丁。这个孩儿好命。
过阎采病居
司空曙（唐代）

每逢佳节何曾坐，唯有今年不得游。

张邴卧来休送客，菊花枫叶向谁秋。
绍兴十四年奉上徽宗册实三首
真宗（宋代）

惟精惟一，乃照乃神。
鸿我克扬，茂寮新宣。
如禹之功，如尧之仁。
孝思永慕，用诏无垠。
读唐诗成绝句四首 其一 王颍川
缪公恩（清代）

格幽思远迥离群，太息桓灵枢密瞋。百首宫词娇妩媚，毫端现出美人身。
绝句六十四首
张伯端（宋代）

万物芸芸各返根，返根复命即长存。
知常返本人难会，妄作招凶众所闻。
寄邓师厚二首 其二
吕南公（宋代）

庾岭前头梅散漫，灊山东下水漼溰。二年时节俱为客，千里家山各未归。

俛睫游从真丑谬，方头言论易乖违。人间胜事知多少，专把凄凉属布衣。
隆兴书堂自警三十五首
陈淳（宋代）

今日一念差，不即伐以柯。
明日又重生，心熟将如何。
百年歌
陆机（魏晋）

六十时。年亦耆艾业亦隆。
骖驾四牡入紫宫。轩冕婀那翠云中。
子孙昌盛家道丰。清酒将炙奈乐何。
清酒将炙奈乐何。
送苏修撰赴阙四首 其三
张载（魏晋）

阖辟天机未始休，袗衣胝足两何求。巍巍只为苍生事，彼美何尝与九州。
郊庙歌辞。享太庙乐章。和宁舞
牛僧孺（唐代）

湜湜颀颀，融昭德辉。不纽不舒，贯成九围。

武烈文经，敷施当宜。纂尧付启，亿万熙熙。
代书寄剑州普安令周士彦屯田
邵雍（宋代）

二蜀至三吴，中间万城馀。
去年方北望，今岁复西驱。
剑阁离天日，秦川限帝都。
临风相忆处，能饮一杯无。
雨夜强饮 其一
纪映钟（明代）

强饮如无事，忧心切鼓鼙。浊河平地坼，悬磬万家啼。

问俗牛哀虎，谋生属国羝。一灯如雾里，不寐听鸣鸡。
和楼枢密宿泗道中书事用存字韵二首
卷刚中（宋代）

老柳不多在，故家宁复存。
鼠痴穿败屋，虎玩出平村。
天远楚山秀，浪高淮月昏。
吟鞭破霜晓，马首待朝暾。
又六言
程俱（宋代）

临汝音容近隔，源明生死俄分。可但一朝千古，真成聚沫浮云。
春宫词
郑佐（明代）

长门丝柳锁春晴，黯黯飞花对画屏。一自香风开绣户，坐听团扇起鞭声。

霄衣想见宫云烂，疏草争传海日明。辛苦万几惟补衮，伫看垂拱瑞河清。
清泉洁尘襟诗
楼钥（宋代）

骚客事幽寻，清泉一派深。
居然浮爽气，聊用洁尘襟。
彻底明苍石，澄波漾碧岑。
应添山泽趣，尽涤市朝市。
洗耳何妨听。吟诗更喜临。
至哉天下乐，稳坐读书林。
程帅以古人名作诗见寄拟作谢之
陈造（宋代）

胸次不平当近酒，热官奋扬肯回首。
即今羊杜诗中仙，襄阳城中狮子吼。
我将仲子趋黄堂，孰看毕战搴旌幢。
抗颜路尘旋行役，但有魂梦公之傍。
濒海作宰我漫仕，留赞郡符夫左计。
老夫已老子白丁，解颐与言游戏事。
骈罗隐服芙蓉裳，设张翰墨当丝簧。
敢微青山简奇胜，有田肯卖吾倒囊。
如公瑞合穆王度，不靳尚作归田语。
蓬莱朱金久已齐，还许远来结邻否。
朱季公寄诗有怀真率之集次韵
楼钥（宋代）

伊昔羊尹临丹阳，真率之名初滥觞。
香山尚齿当会昌，卧云不羡坐岩廊。
七人各列官与乡，年德俱高世所臧。
丙午同甲遥相望，清谈生风相琅琅。
耆英人物尤轩昂，赋诗远追白侍郎。
文富归休寿而康，衣冠十二何锵锵。
吾乡五老如雁行，至今月评尚推扬。
家舅仕宦接王杨，眉寿遂及渭水姜。
我如伤禽趁鸾凤，忽惊骑箕归银潢。
向来雅约犹宝藏，菜羹草具烹彘肪。
四皓中间有夏黄，蔼蔼义风夸句章。
年来抱痾久在床，同社阔别如河梁。
君尝远宦踰沅湘，又向封川憩甘棠。
瘴雨蛮烟暗桄榔，何时归安朝士坊。
忽传新诗几生光，敛衽正色而寒芒。
诗境几成破天荒，徐为续貂未须忙。
静揣归期应未央，归纵未衰亦老苍。
莫年甘与子同裳，何事相望天一方。
骤雨
刘攽（宋代）

山川近淮秀，风雨向秋急。初为空旷游，顿喜清凉集。

鸣蝉断复续，沙鸟飞还立。平生耽胜事，未暮俱可及。
圣果寺
屠倬（清代）

秋气一山老，乱松摇夕阳。江云到门黑，沙碛抱城黄。

霸业销吴越，琳宫压凤凰。旧时歌舞地，一半卧牛羊。
鹿鸣宴
袁说友（宋代）

秋影涵江暇日长，银袍济济宴公堂。
九华佳气眉间色，千佛高名马上郎。
剩数连珠夸瑞应，会看仙桂满枝芳。
春风得意归来好，衣锦联鑣入故乡。
卓笔峰
王十朋（宋代）

束缚真凭造化功，巍巍直气贯鸿濛。雨将苔色生彤管，山吐虹鸿绕兔锋。

未数如椽曾入梦，误疑怪事尚书空。士人毛颖多荣辱，恩宠才衰便不同。
垂虹亭
王毖（宋代）

长桥千步截江洄，虹影随波彩翠开。
谁与上皇传信息，定从此路入蓬莱。
简季桐庐
方岳（宋代）

愧面何堪见客星，移舟且莫近前汀。
鸥沙草长连江暗，蟹舍潮回带雨腥。
归去尚余初茧栗，生来能费几笭箵。
诗肠一夜生芒角，试问故人双玉瓶。
念奴娇 赠王道人性初归茅山
陆文圭（元代）

芙蓉城郭，有羽仙骑鹤，来从何处。曾拉茅君峰顶会，瑶佩随风吹去。玉笈偷开，青囊拾得，笑看人间世。藏身壶里，个中别有天地。共约手种蟠桃，缀花结实，已是三千岁。欲脍长鲸麟作脯，倒海聊供一醉。偶忆寒梅，更惭小草，拂袖怀归计。蓬莱清浅，云帆他日相遇。
秣陵怀古二首 其二
顾柄（明代）

叔宝心肝实可嗟，刺闺遗法变骄奢。艳歌玉树凭江总，琦阁珠骄贮丽华。

桃叶山前惊敌渡，胭脂井里避军哗。不知都水高台畔，曾否回头悼故家。
大茅岭东新居忆亡子从真
顾况（唐代）

谷鸟犹呼儿，山人夕沾襟。怀哉隔生死，怅矣徒登临。

东门忧不入，西河遇亦深。古来失中道，偶向经中寻。

大象无停轮，倏忽成古今。其夭非不幸，炼形由太阴。

凡欲攀云阶，譬如火铸金。虚室留旧札，洞房掩闲琴。

泉源登方诸，上有空青林。仿佛通寤寐，萧寥邈微音。

软草被汀洲，鲜云略浮沈。赪景宣叠丽，绀波响飘淋。

石窟含云巢，迢迢耿南岑。悲恨自兹断，情尘讵能侵。

真静一时变，坐起唯从心。
中秋怀吴廷圭
王淮（宋代）

秋满瑶台夜未央，美人何处醉传觞。烟霞城郭山光霁，风月楼台水气凉。

帘捲桂花香满席，屏开梧叶影侵床。紫箫吹断霓裳曲，鹤在遥林梦正长。
秋窗无事读贾长江集因效其体 其一
何其超（清代）

繁华尽销歇，独鸟下秋雯。残柳隋堤雪，荒榛艮岳云。

城寒清角起，寺夕远钟闻。乡思凭谁寄，苍茫烟树分。
五日公宴
梅挚（宋代）

虎符新合晚芳天，良会难并乐与贤。
心愧白公求治切，下车三月始开筵。
山中寄登封令
邵雍（宋代）

初离县日谋经宿，既到山中未忍回。
公宇若无民事决，愿携茶器上山来。
次韵送夏宝成 其一
卫克堉（清代）

东宁开辟著繁难，泽被番黎磐石安。勉步后尘惭政拙，回思前日罄交欢。

无穷别意萦衷曲，不朽勋名在简端。父老扳辕欲借寇，棠阴夹道姓名刊。
星岩二十景 其十一 紫洞禅房
刘克治（明代）

兰若云林一径斜，山僧扶锡具袈裟。莲宫入定心宁住，应有如来为献花。
蓝田溪杂咏二十二首。衔鱼翠鸟
钱起（唐代）

有意莲叶间，瞥然下高树。擘波得潜鱼，一点翠光去。
步蟾宫 中秋
邵笠（清代）

风尖云嫩山容瘦。数飞鸟、鸦前鹊后。夜阑带醉听箫声，恍瞥见、谁家红袖。

蟾钩穿过疏林骤。桂子落、满山金镂。桥边错认玉人来，惹裙带、暗香偷嗅。
王彦温多恕许惠叶县石方尊将以贮酒作诗取之
李廌（宋代）

叶山坚石如水苍，斲为大尊重且方。
斟酌胡能问罍耻，献酬不解随觯扬。
勿言研材用非称，麴糵文章皆伐性。
请看毛颖不中书，宁及时时一中圣。
月岩老子饮山村，但惜田家老瓦盆。
已刳匏瓜代杯饮，愿君持此比窊尊。
次韵和于巽祗谒真祠
张介夫（宋代）

曈曈晓日照重城，车骑翩翩布德诚。绰约仙姿随世远，依俙楼观与云平。

神灵响答歆香火，民庶欢呼拥旆旌。瑞雪呈祥和气洽，行看阖境报嘉成。
次张节推山字韵诗留其行
陈造（宋代）

老丑只宜岩谷里，何人契致俊贤间。
虽云章服裹叔夜，尚有笭箵随次山。
题洗心亭次韵
张守（宋代）

不贮闲愁学子山，此心分付水云间。临池罢钓鱼同乐，隐几忘机鹤伴闲。

为喜经台依绝境，故安禅榻面孱颜。洪崖仙事皆陈迹，戏说遗巾笑李寰。
和两府诸公马上作
刘敞（宋代）

富贵信多士，况乃主恩深。京洛多风尘，冠盖自成阴。

片言代拱璧，一顾溢千金。嗟我固贫贱，处俗谬浮沈。

咄咄人间世，俯仰愧山林。
题名画大观册 其八 范宽江山萧寺
弘历（清代）

崇崖隐轸树槎枒，长日精蓝塔影斜。雁阁钟残僧入定，香台风静鸟衔花。
晓过皂口岭
杨万里（宋代）

夜渡惊滩有底忙，晓攀绝磴更禁当。
周遭碧嶂无人迹，围入青天小册方。
半世功名一鸡肋，平生道路九羊肠。
何时上到梅花岭，北望螺峰半点苍。
酬窦大闲居见寄
房孺复（唐代）

来自三湘到五溪，青枫无树不猿啼。名惭竹使宦情少，

路隔桃源归思迷。鵩鸟赋成知性命，鲤鱼书至恨暌携。

烦君强著潘年比，骑省风流讵可齐。
放歌行
李咸用（唐代）

蠢蠢荼蓼虫，薨薨避葵荠。悠悠狷者心，寂寂厌清世。

如何不食狷，命合苦其噬。如何不趣时，分合辱其体。

至哉先哲言，于物不凝滞。
送吕子阳二绝
叶适（宋代）

七峰斜转斗光寒，千仞飞来雁影宽。
生怕被君题写尽，更留风景后来看。
闻李健斋斫窗前双桐诗以唁之
吴俨（明代）

斫却青桐树，墙根自少阴。流金日应铄，何物助清吟。
题陈少阳先生上书稿后
赵时瓈（宋代）

胡马昔长驱，高屋建瓴水。
权奸误国家，和议甘骫骳。
遂令九庙误，冒没在棘枳。
带甲百余万，一啸自披靡。
堂堂谏议公，屹若颓波砥。
叩阍斥时宰，不惜用一死。
此死不足道，闻者自兴起。
一木支大厦，於时不可尔。
使早定大计，何物摩壁垒。
可怜绍兴间，赙赠官其子。
我得睹遗稿，感慨宁已矣。
千载凛如生，作者书纸。
柬舍侄
朱熹（宋代）

回头别子时，岁月剧风雨。老大无所成，惭叹中夜舞。

长镵足呻吟，短褐极蓝缕。古人不可期，炯炯心独苦。
集句拟刘文纲少参悼亡 其二十三
朱诚泳（明代）

旧恨新愁只自知，高楼独上思依依。

红颜未老恩先断，惆怅当年意尽违。
郊行
刘铭传（清代）

郊行二三里，四望皆村庄。秋收禾黍尽，露冷林叶黄。

马前一老叟，独在田间忙。举头见行骑，走避殊仓皇。

我行少仆从，我佩无刀枪。何以农父避，呼前问其详。

农父荷锄语，战慄立道旁。今夏贼去后，大兵过此乡。

贼至俱先备，兵来未及防。村内掳衣物，村外牵牛羊。

人多不敢阻，势凶如虎狼。老妻受惊死，一子复斫伤。

骨断不能起，至今犹在床。暮年寡生计，空室无斗粮。

所幸此身健，勉力事农桑。近凡见兵马，畏怯故走藏。

我闻殊太息，揽辔思徬徨。问彼统兵者，曾否有肝肠。

灭贼自为贼，何颜答上苍。
题江岫图
张绅（宋代）

乌衣巷里东风老，蝴蝶飞来满芳草。
美人春梦隔天涯，十二巫山眉不扫。
巫山巫峡江水新，烟波渺渺江南春。
鸳鸯不识横塘路，鹦鹉窗间呼向人。
青绫谁共官曹宿，雪楮云毫吮晴绿。
太常春瓮碧霞沉，六曲屏风对银烛。
兑阁十词 其七 柳梢青·联吟
毛奇龄（清代）

锦闼闲心，绿窗幽兴，得句相调。何意东园，杏花开遍，又是春朝。

丁娘且索挥毫。甚处见、欢情久要。几阕清词，数行细字，一幅生绡。
挽范直阁二首 其二
朱熹（宋代）

先友多名士，存亡几许人。惟公且彊健，于我更情亲。

出处论心晚，音书枉诲频。素车今日会，谁与共伤神。
上平江徐侍郎十绝句
曾协（宋代）

绕郭旧称家十万，朝天常恨驿三千。
而今已是繁华倍，更觉旌麾近日边。
次韵云岩
许月卿（宋代）

权舆於我屋渠渠，久敬如君世莫如。
明月清风诗满案，好天良夜酒连车。
樽前远韵轻盈菊，醉后分题烂慢书。
凡此坐中人十九，铭枢玉带客金鱼。
晨起出门
姜特立（宋代）

水绕芳堤云绕山，数椽茅屋住中间。
神仙更自足官府，世上谁如此老閒。
洮州题壁再次石豸史韵
王云凤（明代）

眼前风物异中华，每笑居夷事可嗟。鼙鼓声随番唱急，旌旗影逐塞兵斜。

北看斗柄天应远，西到河源路不赊。却恨平城犹苦战，烽烟未靖我何家。
竹西亭送二十六弟赴定州去年三月亦于此相别即昆冈蒙谷之阳
刘敞（宋代）

山中招隐地，江上未归人。那可连年别，俱逢欲暮春。

乱飞莺恋友，北向雁辞宾。自觉双蓬鬓，萧萧日更新。
上丞相寿
戴栩（宋代）

万钉宝璐价连城，赐敕初宣上不名。
虹彩助成霖雨润，龙光叠映衮衣荣。
五湖四海归蟠际，万岁千秋侍圣明。
应笑唐家于阗玉，不於房杜表忠精。
寄南宗僧纲和尚
谢应芳（元代）

去年同看中秋月，东阁开窗夜赋诗。阁下桂花无恙否，秋风又到去年时。
雨夜不寐 其二
吴兰畹（清代）

幽梦太无凭，伤心独拊膺。沈阴压树黑，残烬背镫凝。

地下魂应老，人间恨未胜。空馀遗象在，色笑痛难承。
游青山三首 其二
许子伟（明代）

年来东道主人翁，静似潜龙动亦龙。潇洒不知身透雨，乘风直欲跨崆峒。
读厉樊榭集有和闺秀陈坤维丁巳闰九手检顾秀野元诗选卖供饘粥诗有感次韵
戴佩荃（清代）

中馈萧凉贫可知，只馀秀野百家诗。节逢闰九情多感，念到先人句更悲。

乞米固应烦巧妇，封侯何日慰书痴。里居无复徵钟范，空叹秋宵握管时。
蔡司业争公议而去诗以送之
胡仲弓（宋代）

此举朝廷系重轻，先生直以去为荣。
但令天下无邪党，不愿吾曹有令名。
模楷昔曾宗李氏，缙绅今尽说阳城。
是非公论从来定，少待前头风浪平。
赠竹东砂山石虎门花园十景诗 其八 迎龙泉
卞邦本（明代）

万丈飞虹出碧峰，涓涓一脉对龙宫。若教滴入苍龙口，变作甘霖济万农。
题马太尉华山庄
刘沧（唐代）

别开池馆背山阴，近得幽奇物外心。竹色拂云连岳寺，

泉声带雨出谿林。一庭杨柳春光暖，三径烟萝晚翠深。

自是功成闲剑履，西斋长卧对瑶琴。
杂咏一百首·荆轲
刘克庄（宋代）

把袖谋几售，开图计忽穷。
空贵千古恨，不中祖龙胸。
西山桐十咏·桐根
陈翥（宋代）

吾有西山桐，密邻桃与李。
得地自行根，受芘逾高藟。
上濯春云自，下滋醴泉髓。
盘结侔循环，岐分类枝体。
乘虚肌体大，坟涨土脉起。
扶疏向山壤，蔓衍出林地。
愿偕久深固，无为半生死。
倘仪大厦材，合抑由兹始。
徐用和御史墓山八韵 其八 茅屋时思
李东阳（明代）

报德难忘寸草私，多愁长废蓼莪诗。也知春雨秋霜意，犹似晨莪夜寝时。

种得松楸成古墓，采将蘋藻荐新祠。欲凭此恨东归海，江水无情去不知。
相和歌辞。君子行
齐己（唐代）

圣人不生，麟龙何瑞；梧桐不高，凤凰何止。

吾闻古之有君子，行藏以时，进退求己；

荣必为天下荣，耻必为天下耻。苟进不如此，

亦何必用虚伪之文章，取荣名而自美。
古棺石铭
佚名（唐代）

欲陷不陷被藤缚，欲落不落被沙阁，五百年后遇熊博。
和冯达夫小沼之什
黄裳（宋代）

坐间长爱水相从，间凿方池贮碧空。十尺清泠虽有限，一襟潇洒已无穷。

龟鱼世界东西近，河汉光芒上下通。数卷芰荷时得雨，洒然如在楚江中。
谢东庵方处士惠荔枝并诗
陈宓（宋代）

肺热仍当六月间，文园多病正求安。
何人乞与黄金掌，玉屑清秋露作团。
缘识
宋太宗（宋代）

夜静风还静，凝情一弄琴。
看书闲罢笔，自在信缘心。
雪中登西菩寺参寥旧居分月阁闻读书声
释居简（宋代）

谁平读书琅琅然，四山响答皆清圆。山空无人渡双涧，更与流水相潺湲。

冻云压山吹不皱，云际棱棱展瑶甃。广庭万舞乱零飞，老枝檠重如僧瘦。

吞蟾缟夜洞八窗，弗烦冻手挑残釭。蝇头万字不足数，囧囧寒入青眸双。

辨才昔与参寥子，秣马问途端自此。要汝勇追龙象躅，为我辛勤十年读。
凤翔刘明复龙图刊李茂正德政碑勒移维摩塑像文求诗因寄
韦骧（宋代）

龟趺螭首势嵬然，轻重由来在所镌。名削奸臣磨伪说，像迁居士记真诠。

精文本自精诚出，妙手幡因妙相传。以善辟邪殊可敬，为公嗟叹作诗篇。
止斋曲廊初成
陈傅良（宋代）

但酒胜如水，但花胜如草。
小廊曲通幽，竹椽亦良好。
止斋十数间，足以便衰老。
檐低远风露，地窄易汛扫。
浅溪浮薄觞，短屏糊旧稿。
著书仅玄易，过客多韦缟。
於中榜退思，谁其谅深抱。
吾思亦已晚，吾退盍更早。
怀哉彭泽令，仰止商山皓。
维渊有潜龙，维岳有藏宝。
煌煌暮春堂，三字落穹昊。
昭回际南极，镇抚及东岛。
胡然乃在斯，夙夜惧不保。
鬼神无世情，呵护必有道。
送香与董彦速二首 其二
谢薖（宋代）

窗间一炷结趺坐，万象森前应眼明。不印香严薰未歇，何妨人诮太僧生。
王正自挽诗
陈长方（宋代）

道史词华丽，兰台地望高。
鸳行方接翼，牛刃极吹毛。
同料飞梭语，长令空谷逃。
栖迟俄委化，惊惋首重搔。
水龙吟
刘克庄（宋代）

先生放逐方归，不如前辈抽身早。台郎旧秩，看来俗似，散人新早。起舞非狂，行吟非怨，高眠非傲。叹终南捷径，太行盘谷，用卿法、从吾好。

闭了草庐长啸。后将军来时休报。床头书在，古人出处，今人非笑。制个淡词，呷些薄酒，野花簪帽。愿云台任满，又还因任，赛汾阳考。
郊庙歌辞。昭德皇后庙乐章。寿和
佚名（唐代）

工祝致告，徽音不遐。酒醴咸旨，馨香具嘉。

受釐献祉，永庆邦家。
景纯学士文丈再录早年见庆嘉篇重用前韵奉和
苏颂（宋代）

载世交游共一时，立朝几见盛门扉。
官班早合登青琐，星象俄闻返少微。
曾向瀛仙陪雅集，更同绵蕝讲鸿徽。
江干千里劳魂梦，常恨平安信息稀。
赠王明清
曾几（宋代）

吾宗择婿得羲之，令子传家又绝奇。
甥舅从来多酷似，弟兄如此信难为。
寄陈子高
毛友（宋代）

秋来目送雁南飞，不似春风雁却归。惭愧宜兴老居士，一生只在钓鱼矶。
六月六日小集二首
杨万里（宋代）

青李来禽已眼明，新瓜入夏见何曾。
酒边忘却人间暑，消尽金盆一文冰。
送景道士还山
李龏（金朝）

古罗衣上碎明霞，自说归山人事赊。金鼎药成龙入海，定知仙骨变黄芽。
台城路
张炎（宋代）

余赋词以述二妙。

老枝无著秋声处，萧萧倦听风雨。暗饮春腴，欣荣晚节，不载天河人去。心存太古。喜冰雪相看，此君欲语。共倚云根，岁寒羞并岁寒所。

当年曾见汉馆，卷帘频坐对，飞梦湘楚。叹我重来，何堪如此，落叶空江无数。盘桓屡抚。似冉冉吹衣，颇疑非雾。素壁高堂，晋人清几许。
王西樵有丹凤城南之赋姑效其体
曹家达（清代）

丹凤城南秋夜长，罗衣叶叶感秋霜。野风何事穿帘箔，落月无心照屋梁。

边塞雁鸿书未得，星河牛女道相望。暮江烟柳丝如织，不为离愁也断肠。
赠年家子戈编修芥舟李编修廉衣
戴亨（清代）

宇宙谁同调，风尘岁月惊。斯文逢二子，吾道不孤鸣。

旦夕庸人计，千秋志士情。问年均可畏，头白感商声。
题也休庵 其二
释怀深（宋代）

唱歌楼上语风流，你既无心我也休。打著郎君心里事，从前恩爱冷啾啾。
木芙蓉
韩愈（唐代）

新开寒露丛，远比水间红。艳色宁相妒，嘉名偶自同。

采江官渡晚，搴木古祠空。愿得勤来看，无令便逐风。
别仲时 其四
周孚（宋代）

窗隙风微度，檐头月半攲。当君感秋日，是我到家时。
齐安郡向夫人挽诗
魏了翁（宋代）

祥符名相裔，元佑宰臣孙。
展也晋秦匹，烂其韩姞门。
世纷冰似冷，壶范玉如温。
千古峨眉月，争辉北客魂。
重玄寺旎檀林桂花
陈深（宋代）

有桂生只园，团团拥旌盖。
灵要挺盘错，翠色深晻蔼。
疑从惊峰挺，迦与峨石对。
商飚动阊阖，夜气凝沆瀣。
清苍弥六合，芳意函织芥。
华飘广寒府，金布如来界。
天空氛翳减，閤閤凉月挂。
幽人夜禅起，净想须脱解。
清游时独行，真赏聊自学。
妍华易销落，徒抱自心在。
苍莺宁复来，临风发深慨。
喜雨
杜范（宋代）

凄其望云汉，旱饥何频年。
去岁秋后雨，沟壑仅少年。
春耕问菑畲，馌妇多嘉言。
夏耘喜优渥，驿驿生翠烟。
不雨亭几日，已复忧亏愆。
伤弓慨心事，过计乃不然。
风雷变俄顷，肤寸速九天。
夜坐听倾倒，朝起望渺绵。
时哉此甘霔，不后亦不先。
我无负郭资，墨突非所怜。
但原时丰登，有粟均里廛。
岁晚称寿觞，一笑生春妍。
彼苍其或者，副此心拳拳。
拜赐盈百室，敬诵良耜篇。
古歌
沈佺期（唐代）

落叶流风向玉台，夜寒秋思洞房开。水晶帘外金波下，

云母窗房银汉回。玉阶阴阴苔藓色，君王履綦难再得。

璇闺窈窕秋夜长，绣户徘徊明月光。燕姬彩帐芙蓉色，

秦女金炉兰麝香。北斗七星横夜半，清歌一曲断君肠。
游洞岩
徐文卿（宋代）

跨马绝风烟，夜与云俱宿。
弹琴向窗间，微月挂森木。
晓行岩上路，一溪缘净绿。
路穷入其中，溪流贯山腹。
岩开类天设，石乱疑鬼伏。
水从何自来，乃尔莹心目。
岩前野僧居，种桃满空谷。
惜已过芳时，不见花芬馥。
平生青霞志，耻受红尘辱。
老我茅三间，兹山疑可卜。
杂题二首
张耒（宋代）

苍苍落月井梧西，睡觉幽人自卷帷。
只有林莺知梦断，晓庭人静语移时。
乱后经小石寺
杨巍（明代）

桑乾河畔寺，门对战场开。乱后僧多去，雨中客独来。

霜笳连磬院，野烧到经台。无计平边塞，尘心空自哀。
绳技
刘克庄（宋代）

公卿黠似双环女，权位危于百尺竿。
身在半天贪进步，脚离实地骇傍观。
愈悲登华高难下，载却寻橦险不安。
谁与贵人铭谇右，等闲记取退朝看。
李尚书挽词
吕本中（宋代）

李氏三吴秀，尚书一代英。立朝惟直道，守已但纯诚。

报国心虽在，忧时病已成。人推四兄弟，气压百公卿。

未就养生术，独取强谏名。伤心旧游地，城郭漫溪声。
招余补之
郑獬（宋代）

赤泥圆印木兰酒，欲饮无人共把杯。只隔春江一潮信，可能閒访故人来。
雪景四画·剡溪乘兴
姚勉（宋代）

山骨冻棱棱，溪色清练练。
溪山中雪月，如对故人面。
门扃隐庐深，舟捩征柁转。
勿云兴已尽，不见方真见。
夜坐二首
杨万里（宋代）

绣帘无力护东风，烛影何曾正当红。
兽炭貂裘犹道冷，梅花不易玉霜中。
书壁
陆游（宋代）

故里还初服，明恩今老农。
方蒙镜湖赐，又忝渭川封。
炊粟犹支日，藏蔬可御冬。
霜天病益减，高枕听邻钟。
张侍读笺注太玄经义
胡宿（宋代）

陈书覆瓿久无憀，天幸名儒释旧爻。准易一时遭客难，赏心千载获神交。

高情要在崇孤学，馀力犹能解众嘲。谁道凤凰难得髓，续弦今日见灵胶。
水殿抛球曲二首
李谨言（宋代）

侍宴黄昏晓未休，玉阶夜色月如流。

朝来自觉承恩最，笑倩傍人认绣球。

堪恨隋家几帝王，舞裀揉尽绣鸳鸯。

如今重到抛球处，不是金炉旧日香。
归田乐引 题春郊禊饮图
陈维崧（清代）

粉墨真潇洒。绿杨天、楼台金碧，阵阵湔裙社。枰也，茗椀也，竹也，丝也，掩映花丛柳绵下。

风帘烟际挂。墙里莺啼秋千架。抱琴童子，穿过春山罅。

咏者，立饮者，奕者，讴者，一幅龙眠西园画。
太史再和前韵三叠和之
觉罗崇恩（清代）

奇兵屡出不容罢，其势有如建瓴泻。九霄鹰隼奋一击，千里驽骀烦十驾。

仙人啸树猿殊灵，陈编食字蠹曾化。各有微尚寄锻屐，未可强同执御射。

听经猛虎犹能驯，斫阵生驹讵难跨。米颠洁癖不受污，子京印痴何足诧。

缪篆虽变尚存古，分隶兼陈近杂霸。古人墨妙附骥尾，小玺红泥补诗罅。

精斯入赏多取憎，古乃足珍俗可怕。间寻幽事细商榷，静镇狂澜遥慰藉。

水退三篙笞上堤，云消数朵山当舍。袖中奇石富东海，箧里残碑影西华。

翡翠啾啾响竹秋，蜩蝉寂寂过槐夏。向时奕垒审孤虚，池上开樽卞凉夜。
吴江太湖笠泽虹桥
梅灏（宋代）

水无浊浪地无尘，渺渺江湖天与邻。占得沧波输钓叟，吟穷清景属诗人。

阴晴隐见山千叠，上下澄明月一轮。欲画为图随处看，风光变态状难真。
风雨宿江上
高士谈（金朝）

风雨萧萧作暮寒，半晴烟霭有无间。
残红一抹沉天日，湿翠千重隔岸山。
短发不羞黄叶乱，寸心长羡白鸥闲。
涛声午夜喧孤枕，梦入潇湘落木湾。
和潘良贵三江亭
陈晋锡（宋代）

神襟百虑不容侵，胜概乘閒偶访寻。
趺坐岂无观水术，临流应有济川心。
敛将蓬岛溶溶气，散作阳春字字金。
郢曲调高人寡和，微生何敢缀雄吟。
次劳介岩先生移居韵 其三
冯廷櫆（清代）

静理床头帙，闲驱屋上尘。西风吹户牖，秋色满城闉。

名酿浮三雅，清砧答四邻。凭阑发高唱，谁解和阳春。
偈颂一百零九首 其九
释可湘（宋代）

未举念，周游华藏。未下足，超越毗卢。若道一法在门外，笑倒文殊。
四十咏 其十一 张提学和
王世贞（明代）

穆也非不佳，节之难为弟。当其射策时，英声动宸扆。

斲轮见老手，藻鉴存清视。造物亦忌人，荣名沦散位。
赞和斋陈先生总理引心书院十三年
曾浚成（清代）

引心院建十三年，惟日孜孜为劝贤。讲席宏开陶伟器，文坛结构选青钱。

群材喜得登云路，主席欣看八月仙。艺苑书勋名可久，歌诗祝颂乐无边。
秋夜
余玉馨（明代）

秋声昨夜入梧桐，金井银床影半空。捣尽夜衣不成寐，半钩新月一帘风。
逢老人
隐峦（唐代）

路逢一老翁，两鬓白如雪。一里二里行，四回五回歇。
咏双陆骰子
朱湾（唐代）

采采应缘白，钻心不为名。掌中犹可重，手下莫言轻。

有对唯求敌，无私直任争。君看一掷后，当取擅场声。
摸鱼儿·月湖邵氏园看菊花
姚燮（清代）

夕阳低、柳疏如画，林扉微带烟锁。幽香脉脉回风递，隔水移船锁可。秋万朵。恁倚素交红，位置都闲妥。瘦疑肖我。悄脱帽簪枝，临流自顾，瞥眼一鸥过。
蓬门在，值得畦荒篱破。灌锄几负清课。园丁可解羁怀独，日日樽边招坐。愁转堕。莫重九明朝，苦雨江城作。相看无那。且今夜栏干，月斜蛩细，凉袖梦来亸。
桥上口占二首 其一
吕本中（宋代）

城北城南柳絮飞，街东街西鹁鸪啼。海陵三月与春别，一夜雨成三尺泥。
方帅务德生朝三首
黄公度（宋代）

一气潜回万物春，星躔降昂岳生申。
钓台今古风流在，梅岭东西雨露均。
再拥朱轓专节制，久虚清禁待经纶。
衮衣莫讶公归晚，要使遐荒识凤麟。
寄同年崔学士
黄滔（唐代）

半因同醉杏花园，尘忝鸿炉与铸颜。已脱素衣酬素发，

敢持青桂爱青山。虽知珠树悬天上，终赖银河接世间。

毕使海涯能拔宅，三秦二十四畿寰。
寄题清溪寺?在峡州，鬼谷子之故居?
苏轼（宋代）

口舌安足恃，韩非死说难。
自知不可用，鬼谷乃真奸。
遗书今未亡，小数不足观。
秦仪固新学，见利不知患。
嗟时无桓文，使彼二子颠。
死败无足怪，夫子固使然。
君看巧更穷，不若愚自安。
遗宫若有神，颔首然吾言。
芝朮歌
周邦彦（宋代）

华阳之天诸洞府，阿穴便门迷处所。三君谒帝不知还，帐冷祠空遗鹤羽。

玉津宝气久成腴，灵朮神芝时出土。日精潜烛山自明，人力穷搜神不与。

前年栋挠作新宫，坎坎空岩响斤斧。君来胎禽舞海雪，君去山云杂川雨。

是生朱草示尘寰，故遣樵青入林莽。檗膏紫漆自坚栗，下附天苏蟠石坞。

肉人但恐奇祸作，药笼复忧神物取。庐陵太守蕴仙风，健骨清姿欲飞举。

阴功除瘼民已悦，灵药引年天亦许。愿因服饵断膏粱，未让南华养生主。
迎醇甫夫妇
黄庭坚（宋代）

陈甥归约柳青初，麦陇纤纤忽可鉏。
望子从来非一日，因人略不寄双鱼。
园中鸟语劝沽酒，窗下日长宜读书。
策马得行休更秣，已令僮稚割生刍。
燕
王岩（宋代）

一巢功绩破春光，絮落花残两翅狂。月树风枝不栖去，强来言语泥雕梁。
宫词 其八
周彦质（宋代）

万里封疆匝普天，君王神武不开边。河西房下文书少，枢府经年罢密宣。
青竹杖歌
白永修（清代）

男儿不得遍览天下奇，荒村埋头如茕嫠。几度赍粮甫欲出，行蜗复缩故壳栖。

忽然两腋生羽翼，腾骞身疑跨蛟螭。五岳饱看日未晏，时闻耳畔猎猎寒风嘶。

握中不知是何物，但觉滑润胜琉璃。谛视始惊一竹杖，乃葛仙翁之所贻。

质坚色净高九节，太乙不敢夸青藜。嗟余微生逐蠓蠛，仰屋著书自笑痴。

未与仙翁有夙分，何来投赠蒙提携。得非游痴结胸往，无力造物哀我穷黔黎。

归来高挂那敢拄，晓色著壁横苍霓。杖兮杖兮勿化蜿蜒去，扶我更上青云梯。
思佳客·迷蝶无踪晓梦沈
吴文英（宋代）

迷蝶无踪晓梦沈。寒香深闭小庭心。欲知湖上春多少，但看楼前柳浅深。愁自遣，酒孤斟。一帘芳景燕同吟。杏花宜带斜阳看，几阵东风晚又阴。
诗三百三首 其一○八
寒山（唐代）

施家有两儿，以艺干齐楚。文武各自备，托身为得所。

孟公问其术，我子亲教汝。秦卫两不成，失时成龃龉。
山中四首
释圆悟（宋代）

雅怀无所拘，偶行度前岗。
长松发佳色，澄潭閟幽光。
而我亦何幸，於此得相羊。
低头心语口，兹游那可忘。
除台湾郡丞，客以海图见遗，漫赋一篇寄诸
孙元衡（清代）

中原十五州，无地托我足。衔命荷兰国，峭帆截海腹。

披兹瀛壖图，岛屿纷可瞩。回身指南斗，东西日月浴。

飓风怒有声，骇浪堆篷幅。涤汔终古心，瀇瀁万里目。

毫釐晰舟舆，稊米辨岩谷。道奔裸体人，市莽连云竹。

览者睫生芒，闻之肌起粟。寄语平生亲，将毋尽一哭！
寄朱希颜二首 其一
李孝光（元代）

城头鼓鼜雨凄凄，溪子牵船上恶溪。会有行人回首处，两边枫树郭公啼。
贺济直之值改官
陈藻（宋代）

里人欢喜看荣归，两仆篮舆自有辉。
胜在宦途无事业，但将裘马诧轻肥。
读史 其十四
殷岳（清代）

远略不可勤，众狄不可速。老臣数军宝，遂上便宜策。

留屯饬武备，居民并田作。罢骑省度支，致谷著威德。

羌众以崩离，我师过枕席。当时讼盈庭，便支多勾棘。

如彼九牛尾，度越乌从测。
谢公伯子京兆君时年七十趋走膝下有若稚子凡谢公拜起俯仰皆京兆君扶之
袁宏道（明代）

碧瞳红颊照霜明，尚父前头倚杖行。七十老翁犹膝下，为人争不羡为兄。
别夔州官吏
刘禹锡（唐代）

三年楚国巴城守，一去扬州扬子津。青帐联延喧驿步，

白头俯伛到江滨。巫山暮色常含雨，峡水秋来不恐人。

惟有九歌词数首，里中留与赛蛮神。
齐天乐·春日出西直门访钓鱼台
陈家庆（清代）

东风吹绿西郊柳，行行渐多芳绪。燕子人家，斜阳巷陌，都在好花深处。

低徊不语。看杏嫩桃娇，乱飞红雨。容易流光，鹃啼祗恐怨春暮。

望中一片黛色，翠微遥指点，似斗眉妩。曲径通幽，虚堂习静，蜡屐时忘归去。

凝情访古。便回首前朝，亭台如故。坐暝松林，晚寒添几许。
南园
牟子才（宋代）

买家喜傍水精宫，正是南园故址中。我欲筑堂名六老，追还庆历太平风。
送庐倅赵习之朝奉还台
郭祥正（宋代）

洛阳名誉弟兄兼，雾拂青天幸一瞻。善政及瓜民惜去，美材如一士称淹。

风摇湖浪应须避，马溅春泥不用嫌。闻说朝廷图旧德，姓名交奏动宸严。
玉团儿
钱洁（清代）

绿杨枝畔莺声细。强临妆、珠帘半启。燕子团风，梨花舞雪，映香侵袂。

园林一带韶华媚。最难堪、病馀憔悴。青鬓慵梳，黛眉著画，和衣重睡。
送武桓之安阳
贺铸（宋代）

黄金络征辔，之子待明发。
樽酒少迟留，禅林见凉月。
歌鬟结蛾黛，怨此佳期阔。
去去柳堤风，青蝉催白发。
无题
吴兆（明代）

花黯横塘有路通，断肠笛送画桥风。
鸳鸯只宿双生树，鸾凤那栖半死桐。
楚峡云归芳梦散，秦淮月在故楼空。
别来闻说新妆束，学得蛾眉几样工。
望岳
张吉（明代）

湘水澹寒波，幽怀任孤艇。迢迢望衡岳，坚坐移光景。

中天跨遥望，弭节诸曜骋。薄海詟威灵，全荆破声影。

壮哉七十峰，岂即非仙境。气侔鹑火烈，功配炎曦炳。

圭璧走皇王，乾坤一何永。我行尚峰阴，我志超绝顶。

云深石道险，叹息空引领。
再赠泽卿商卿道旧三首
陈造（宋代）

过眼纷纷更问能，幽人生死况能齐。
海桑恐碍日车辙，宸极劣能天磨脐。
臧谷君方堕书蠹，研桑我亦笑醯鸡。
晚知战胜轻千乘，悔厌晨盐与暮虀。
四时绝句寄题皆山轩 其一
王绂（明代）

燕飞帘幕日初长，面面青山出短墙。昨夜春归风雨送，满渠流水落花香。
和子仪送箭筍二首
吴芾（宋代）

与君林下久相从，蔬筍由来嗜好同。
不饷腥膻惟饷此，想应知我旧家风。
偈二首
释方会（宋代）

杨歧一要，千圣同妙。
布施大众，果然失照。
山居诗
释延寿（宋代）

一生占断白云乡，适意孤风吹草动志自强。
报晓音声栖鸟语，漏春消息早梅香。
吟经徐傍芙蕖岩，得偈闲书薜荔墙。
大道最亲无达者，苦携瓶锡叩禅堂。
嘲卖药翁
李群玉（唐代）

斸尽春山土，辛勤卖药翁。莫抛破笠子，留作败天公。
张叔靖咏萤次韵
林季仲（宋代）

榛莽荒秋雨，郊坰接暮阴。
挟明如自喜，穿隙互相寻。
昼伏终羞如，宵征欲乱参。
林惊光不定，叶脱势俱沈。
代烛时临卷，随风屡拂琴。
青荧行爝火，的皪漾沙金。
巧自缘帘幙，翻令念藁砧。
徘徊怜扇影，婉娈傍衣衿。
窗曙星河落，江寒霜露深。
危踪怅何往，腐质谅难任。
阅明史马士英传
倪瑞璿（清代）

王师问罪近江濆，宰相中书醉未闻。复社怨深谋汲汲，扬州表未血纷纷。

金墉旧险崇朝弃，郿坞多藏一炬焚。卖国仍将身自卖，奸雄两字惜称君。
夏夜
陆游（宋代）

结屋在郊墟，翛然谢炎炽。
窗扉故阒寂，水竹亦幽邃。
飞虫望灯集，栖燕冲雨至。
石枕与葛幮，美哉今夕睡。
括满江红
林正大（宋代）

为忆当时，沉醉里、青楼弄月。闲想像、绣帏珠箔，魂飞心折。羞向姮娥谈旧事，几经三五盈还缺。望翠眉、蝉鬓一天涯，伤离别。

寻作梦，巫云结。流别泪，湘江咽。对花深两岸，忽添悲切。试与含愁弹绿绮，知音不遇弦空绝。忽窗前、一夜寄想思，梅花发。

东坡海棠（寓居定惠院之东，杂花满山，有海棠一株，土人不知其贵也。）：江城地D5CE蕃草木，只有梅花苦幽独。嫣然一笑竹篱间，桃李漫山总粗俗。也知造物有深意，故遣佳人在空谷。自当富贵出天姿，不待金盘荐华屋。朱唇得酒晕生脸，翠袖卷纱红映肉。林深雾暗晓光迟，日暖风轻春睡足。雨中有泪亦凄惨，月下无人更清淑。先生食饱无一事，散步逍遥自扪腹。不问人家与僧舍，拄杖敲门看修竹。忽然绝艳照衰朽，欢息无言揩病目。陋邦何处得此花，无乃好事移西蜀。寸根千里不易到，衔子飞来定鸿鹄。天涯流落俱可念，为饮一尊歌此曲。明朝酒醒还独来，雪落纷纷那忍独。
新妇石碛
岑一麒（明代）

娥眉蝉鬓巧妆新，终日无聊傍海滨。鹭下顶头为玉钿，风来水上作佳宾。

一身天地烟霞老，满目江帆草木春。只恐波澜西涨后，凭谁为尔洗苔痕。
杂兴六首 其四
陆游（宋代）

平生独何幸，命若与人谋。疲懦逃深责，空疏得早休。

位卑轻得丧，迹远少恩雠。莫怪归耕乐，文园久倦游。
投魏先辈二首 其一
刘应时（宋代）

长驱决文阵，眇古百战场。朔风吹梅花，塞日淡无光。

一将功业成，千屯草木香。高谈静寰宇，袖手归岩廊。

累累腰下印，奕奕眉间黄。霖雨四海心，鼎鼐众口尝。

园林多胜事，岂久居其旁。纵令猿鹤怨，出处庸何伤。
句
胡温彦（宋代）

难甘不是唐工部，窃效堪艳绣鞍。
客怀诗三章示别金广文士奎厉山人志陈明经福熙茂才登熙昆季 其二
姚燮（清代）

孤鸿影肃肃，雕鹗来与欺。恐尔病翼折，肉且供饿鸱。

炯然双眼明，密树遥相期。倦雁不出巢，同命两无疑。

悬罦饵之食，赖有坚性持。但求天不违，甘坐黄雀痴。

当门犬如豹，葺竹森籓篱。络绎陈斝樽，为我慰调饥。

黄鞠未媚春，何由居所奇？乘醉挥白云，拂面多凉飔。
送张世杰赴京兆幕官
段成己（金朝）

雨雪方载涂，霜风裂肤肌。丈夫四方志，游子千里期。

简书岂不畏，孀亲发如丝。恩义两相夺，欲行还迟迟。

世荣岂不慕，此心难遽夷。大分既有定，僶俛安得辞。

伊人遇知己，第恐负所知。去去勿重陈，抟扶良自兹。

苟能以义养，犹足慰亲思。
黄石斋先生手书周忠介公神道碑墨迹卷
张井（清代）

后死文章贵，先生志节同。千言写孤愤，一卷得双忠。

事去天如梦，悲来笔有风。想当挥洒处，嚼齿恨无穷。
敬次无咎来韵抒写素怀兼呈文潜天启伯时仲远
邓忠臣（宋代）

梁宋吴楚各异方，交情一契不相忘。
况乃颜色琼枝芳，石渠金马从诸郎。
我从潇湘烟水长，江湖饫见山色苍。
扣舷弄月浩歌狂，朅来滥吹崇贤堂。
储胥乍骇绿沉枪，击鼓震讋庸蜀羌。
爰居受飨谋非臧，悔辞卑飞斑竹岗。
终日獭祭书绕床，故山秋菊英可粮。
西风梦挂南斗旁，翠虯绛螭交首骧。
坐看楼阙照天隍，壮心郁律军腾装。
弢弓卧甲气不扬，挥斤欲斫獿人亡。
剑价倚待风胡偿，云间邂逅得智囊。
洞庭钧天奏帝乡，慷慨奋激万夫行。
天路灭没飞骕骦，张侯同声羽应商。
蓬莱方丈屋连房，海口澜翻议百王。
太乙下照青藜光，要我挟椠弄铅黄。
四库颠倒翻芸香，蔡卿有来安西凉。
慨慕玉关归献觞，同官李柳并翱翔。
鸾和节奏声央央，谁其力荐慰所望。
九阍白日无雪霜，垂光虹霓急草章。
沉冥清远雨蜀庄，人间势利本不忙。
麒麟鸑鷟国珍祥，每恨官隔西掖墙。
可使簸扬挹酒浆，不似箕斗名虚张。
题张于潜画轴五首 其三
释居简（宋代）

老发鬅鬙两髻丫，天台山里老烟霞。闾丘别后无踪迹，又在兰陵故相家。
枇杷
沈周（明代）

谁铸黄金三百丸，弹胎微湿露漙漙。从今抵鹊何消玉，更有饧浆沁齿寒。
浮邱八景 其五 大雅堂
谢元光（明代）

宫锦仙人选胜游，招邀词客集仙邱。熙朝大雅斯文在，不数西京翰墨流。
八月过西林一首
王阮（宋代）

似应水鹭有前期，装点秋原景最宜。
落雨败梧随沆瀣，牵风寒最舞沦漪。
流旋碧玉渠初满，剥尽黄花稻已衰。
海里是非休苦恼，不如学取步兵痴。
偈颂三首
郑滋（宋代）

大厦将颠仆，一木安能支。唐室既颓齧，有才何所施。

表圣隐王官，出处适其宜。藩镇方跋扈，拥兵相雄雌。

尾大不可掉，纲纪日凌夷。虽云务姑息，要求无定期。

当此谁为援，欲进速祸基。优游向泉石，琴酒聊自恣。

休休复莫莫，终永忘所规。著史以见志，迂阔从人嗤。

风驭去不返，幽谷空遗祠。名与前峰高，挺挺为表仪。

洁与飞瀑并，浊流应忸怩。方今重完节，褒封来非迟。

发扬在守土，抗章无愧辞。庶几慰精爽，光辉于盛时。
北窗哦诗因赋
陆游（宋代）

二十来年赋远游，一窗又复寄南州。
双鹅戏雨陂塘晓，乱叶飘风院落秋。
颜鬓蹉跎愁览镜，江山重复怯登楼。
平生事业诗千首，残稿从教处处留。
閒中偶述
吴与弼（明代）

花木沈沈庭寂寂，苍苔尽日稀行迹。支赜窗下一沈吟，人间几片韩山石。
踏莎行 送陈云铭之蕲水
李良年（清代）

花落逢君，叶飞还去。吟装几日沿江渚。阿章遗石想苔封，第三泉水茶山路。

远渌浮天，冷香开暮。烟鬟翠亚蕲春树。竹间试谱竹枝歌，如闻横笛淩风语。
家大人避暑秀山傅京兆偕诸前辈过访
罗元琦（清代）

纳凉依静院，连辔喜经过。飞盖思京国，寻踪到薜萝。

梦回青琐远，地迥白云多。坐隐追仙躅，何人烂斧柯。
问正上人疾
皇甫冉（唐代）

医王犹有疾，妙理竞难穷。
饵药应随病，观身转悟空。
地闲花欲雨，窗冷竹生风。
几日东林去，门人待远公。
方君景大家赏菊分题得锦菊二首 其一
黄仲昭（明代）

繁英千叠绝鲜明，列向华堂最可人。綵服舞时看不异，诗囊近处认难真。

月中漏泄天机巧，露里分明蜀锦新。摘泛霞觞香更好，用蕲慈寿等松椿。
山行
李柏（清代）

漫道桃源路不通，溪行十里道心空。鸟啼流水落花外，人在春山暮雨中。
依韵和兴之侄
葛胜仲（宋代）

一真那有黑白业，佛橐枉用为书箧。人人反照自图成，说甚一书开五叶。

了无结习便超脱，因有挂碍生怖慑。山鬼窟中求活计，玄关欲透知何劫。

匝天遍地自心源，若解承当真要捷。树林水鸟皆法音，露柱幡竿光炜烨。

世上盲聋喑哑人，试问道师作么接。
七台山
白玉蟾（宋代）

六月泉声带雨寒，斜阳染出淡红山。
白云无恙青枫老，不见龚刘振锡鐶。
辛卯满散天基节即事六首
刘克庄（宋代）

小臣无状挂丹书，还着青袍两载馀。
物色依然如碧鹳，阶衔久矣削绯鱼。
哭邢刍父六首
苏泂（宋代）

太学三旬食，邢家万事空。
初头才过我，半后已无公。
惚恍扶床语，仓皇就木终。
从今颜巷冷，宁复孔尊同。
戏成一首
刘敞（宋代）

参差翠嶂坐中分，断续流泉尽日闻。何异高唐与巫峡，梦馀真复有朝云。
送人北游
张咏（宋代）

慈亲别几时，又作北游期。
万马方征虏，单车欲访谁。
远身孤剑共，幽抱素琴知。
应渡黄河夕，波涛惊梦思。
华阳吟三十首
白玉蟾（宋代）

青牛人去几多年，此道分明在目前。
愿识目前真的处，一堂风冷月婵娟。
师祖善权元翁和尚忌辰
愚庵智及（明代）

为爱团圞十亩园，红芳消后绿阴连。
杖藜日涉真成趣，野菜时挑不费钱。
临济栽松亲夋地，仰山种粟自烧田。
祖翁活计谁相委，独立南荣为惘然。
留题仙游潭中兴寺寺东有玉女洞洞南有马融读
苏轼（宋代）

留题仙游潭中兴寺，寺东有玉女洞，洞南有马融读书石室，过潭而南，山石益奇，潭上有桥，畏其险，不敢渡。

清潭百尺皎无泥，山木阴阴谷鸟啼。
蜀客曾游明月峡，秦人今在武陵溪。
独攀书室窥岩窦，还访仙姝款石闺。
犹有爱山心未至，不将双脚踏飞梯。
雪中夜坐杂咏十首 其五
徐瑞（宋代）

文章有皮有骨髓，欲参此语如参禅。我从诸老得印可，妙处可悟不可传。
灵峰岭道中
樊阜（明代）

岭路青林杪，盘回出乱云。
寺楼当坞见，野碓隔溪闻。
屐润苔花积，衣香药草熏。
崖阴仙洞在，遥见鹿成群。
戊申春日行次蓟门登独乐寺阁
高塞（清代）

春雨湿归鞅，行色藉以沐。落日投蓟门，遂寄禅宫宿。

谁为初地投，高楼倚空筑。梯云历层楹，聊纵千里目。

回飙递晓钟，薄雾笼寒竹。芳草丽郊原，新林变川陆。

岂意路道人，复此慰幽独。临风思近睽，倚槛恣遥瞩。

渤海杳漭沆，盘山互纡曲。安期驻秦銮，广成降帝屋。

圣哲既已往，陈迹遗岩谷。空同与沧溟，烟波恒断续。
偈
丰禅师（宋代）

骏马机前异，游人肘后悬。
既参云外客，试为老僧看。
龙门八咏 远公龛
刘长卿（唐代）

松路向精舍，花龛归老僧。闲云随锡杖，落日低金绳。

入夜翠微里，千峰明一灯。
过凌城庙谒古戴二公忠义冢
倪瑞璿（清代）

秋风鸣高空，乱峰下斜照。老树枝交天，苍黄覆古庙。

入门扪残碑，太息拜遗貌。忆昔明运衰，群盗起聚啸。

剿抚两失策，峰虿变虎豹。所过无坚城，苍生任凌暴。

二公真人豪，忠贞出天造。金铁冶成心，冰霜厉寒操。

贼峰一朝来，矢石躬亲冒。官小誓捐躯，力薄那自料。

慷慨互争先，从容共谈笑。燃炮击贼人，天地为震悼。

贼用魇魅法，蚁聚蜂屯到。众寡势不当，头断臂犹掉。

成仁并取义，日月争光耀。碧血洒平芜，贼马不敢蹈。

至今旷野中，白日常见烧。如何八十年，荐绅少凭吊？

姓氏已稀传，父老犹相告。兰台事纂修，幽微须阐耀。

谁为秉笔人，搜求不遗奥。
句
黄孝先（宋代）

风檐燕引五六子，露井榴开三四花。
吴庸关 其一
黄曾（清代）

雄关虎踞划幽并，险扼开平控北平。万马边声通绝塞，九龙王气卫神京。

群山西导秦城势，比屋东延汉户名。今日烽烟消斥堠，也须因暇议屯兵。
和工部侍郎新章
秦观（宋代）

甍栋相连数亩中，出门遥见大明宫。朝元虽共浮丘伯，煮苕还同桑苧翁。
白草桥
魏裔鲁（清代）

青山两岸合，白草一溪斜。驿路桥边树，烟村嶂外家。

石梯堆积雪，铁锁控流沙。役赋多愁苦，遥闻每叹嗟。
六日承关欧黄诸君子过李英饮柏叶酒
李英（清代）

何处春山不可游，雪消澌水下沧洲。野人垂老藏丹壑，词客高怀念敝裘。

柏叶杯传知己饮，鱼肠剑合拙机投。夕阳西下趋归路，乍看梅梢月似钩。
金人捧露盘·净业寺观莲有怀荪友
纳兰性德（清代）

藕风轻，莲露冷，断虹收，正红窗、初上帘钩。田田翠盖，趁斜阳鱼浪香浮。此时画阁垂杨岸，睡起梳头。
旧游踪，招提路，重到处，满离忧。想芙蓉湖上悠悠。红衣狼藉，卧看桃叶送兰舟。午风吹断江南梦，梦里菱讴。
拙庵
白玉蟾（宋代）

笑携藜杖倚寒松，现世神仙一拙翁。
冠简投关离玉阙，天人推拙镇琳宫。
身居星弁霞裾上，心在烟都月府中。
岂是摩挲令发黑，不须服饵自颜红。
百年赢得十分讷，万事算来俱是空。
解织蜘蛛空结网，能言鹦鹉被樊笼。
闲将世味闲中嚼，静把天机静处穷。
学巧不如藏巧是，忘机不与用机同。
虚空不语虚空广，造化无声造化公。
六贼奈人闲不得，十魔见我懒相攻。
凝神多得佯呆力，养气无非守口功。
欲雨只消呼瀣沆，要雷畧目召丰隆。
人间若也不容住，学骑白鹤乘天风。
梅仙山
王克功（宋代）

芒屩支藤上翠微，长松影里叩柴扉。
石坛丹灶苍苔冷，天阔风高鹤不归。
秋日怀新敬二上人
释文珦（宋代）

所知惟二仲，不见意何如。
别后云山阻，传来住处虚。
黍粱收露下，草木变霜余。
应有悲秋作，何曾一寄予。
梅花喜神谱 其七 小蕊一十六枝
宋伯仁（宋代）

三窟不须营，蒙恬素心友。识尽天下书，只要文章手。
十二时歌
释印肃（宋代）

食时辰，金牛作舞笑忻忻。
漆桶漆桶吃来□，参方谁识老婆心。
漆祖意，只如今，
且无自己及他人。雪峰指作一面镜，
轮劫猕猴佩苦辛。
青玉案·吴娘
曾廉（清代）

半生恐负将军腹。想朝出、看黄犊。细草如茵人睡足。

醺醺犊盏，犊盘野蔌。更啜桃花粥。

绿阴盖过江头屋。竹粉成霜紫樱熟。烦热晚来双赤足。

回头花下，吴娘如玉。暮雨萧萧曲。
风琴
贯休（唐代）

至境心为造化功，一枝青竹四弦风。

寥寥双耳更深后，如在缑山明月中。
送人西上
刘克庄（宋代）

华胄惟莆冠七闽，陈岩所产必闻人。
穆陵凤阁曾分席，朝道麟台有后身。
上览四书方唱叹，子行三策好条陈。
明时独擅将雏曲，未数燕山桂与椿。
简斋年七十五腹疾累月自忧不救邀作豫挽诗 其三
姚鼐（清代）

宫阙前朝迹惘然，随园花竹独清妍。故墟凭吊终难免，且愿从游更数年。
宫词 其九十
花蕊夫人徐氏（唐代）

锦鳞跃水出浮萍，荇草牵风翠带横。恰似金梭撺碧沼，好题幽恨写闺情。
与丘止山登高明亭
佘世亨（明代）

群阴渐以尽，微阳入短楹。岸帻观云物，悠然同丘生。

所志岂凡近，谁甘绊浮名。睥睨寰宇中，沧浪濯吾缨。

仰天诵九歌，答尔万里声。
宫词 其五十九
王圭（唐代）

斗草深宫玉槛前，青蒲如箭荇如钱。不知红药栏干曲，日暮何人落翠钿。
上归州刺史代通状二首·其二
怀濬（唐代）

家在闽山东复东，其中岁岁有花红。
而今不在花红处，花在旧时红处红。
怀仙阁
释道潜（宋代）

瀛洲仙人骑皓鹤，佩玉鸣风度寥廓。锦溪南望九仙岑，笑指烟霞憩曾阁。

阁中清绝无纤尘，铜炉著香夜梦真。平明跨鹤出山去，涧草岩花空自春。

山僧问我入何地，今作玉皇香案吏。挟持造化几时还，搔首临风聊一喟。
读浯碑漫成一绝
张知复（宋代）

开元天子乐升平，肯向华清戒履冰。
纵有浯溪溪上石，元郎何意颂中兴。
夏太常半壑秋声竹
倪谦（明代）

太常夏卿凤池客，曾向鳌峰挥翰墨。兴来爱写青琅玕，顷刻毫端生秀色。

眼中此幅尤绝奇，籊籊总抱冰霜姿。大竿凌云势直上，小竿枝弱形斜欹。

大竿小竿如玉削，飘萧叶叶金刀错。西风昨夜入中林，恍觉秋声满岩壑。

疑君鼓棹游湘川，两岸修篁摇翠烟。苍梧望断滴风雨，笔底闲将幽思传。

又疑推篷向淇澳，漪漪满地瞻新箓。醉将筠管扫烟梢，似惜佳人在空谷。

当年湖州妙入神，意趣所到皆通真。免起鹘落有遗法，异世接武卿其人。

念我平生性孤洁，重此清风与高节。展图一见爽心神，凉袭衣襟洒苍雪。

挂君高堂绝点埃，紫箫好备伶伦裁。月明试弄参差琯，应引和鸣栖凤来。
双双燕 次史梅溪韵，咏燕
吴湖帆（清代）

听双燕语，正春湿蒲塘，画桥风冷。冲烟掠水，社客去来肩并。

回看缃桃露井。纵倚暖、偎寒莫定。烘晴髻束宫妆，冒雨钗分芳影。

幽径。泥融羽润。共陌上衔花，惯生娇俊。交飞帘底，屏息小窗窥暝。

何似双栖梦稳。系心眼、巢梁归信。凝想盼盼楼头，啧啧艳伊玉凭。
哭灵一上人
严维（唐代）

一公何不住，空有远公名。共说岑山路，今时不可行。

旧房松更老，新塔草初生。经论传缁侣，文章遍墨卿。

禅林枝干折，法宇栋梁倾。谁复修僧史，应知传已成。
梦游天台
王恭（明代）

赤城霞气映秋山，万仞丹梯梦里攀。沧海猿啼风叶冷，石侨僧去暮云闲。

泉飞绀苑三花夕，天近瑶京一鹤还。何处微钟霜外断，觉来明月旧乡关。
淳熙二的春帖子词·光尧寿圣宪天体道太上皇
崔敦诗（宋代）

采柏浮仙醁，凝酥点寿盘。
君王千万岁，长奉两宫欢。
新酿熟寄高存之 其二
安希范（明代）

秣陵变定真堪幸，世事纷纷未解忧。暂得忘忧惟一醉，劝君六六且添筹。
永别
贾云华（宋代）

正成薄命久寻思，宛转蛾眉能几时。
汉水楚云千万里，留君不住益凄其。
赠宗道士元一
姚勉（宋代）

黄冠元帅之子孙，于今身入虚皇门。
当年元帅扶宇宙，琐琐粘罕气可吞。
汪黄沮挠不如意，空使英雄满襟泪。
子孙从此懒作官，隐入云间羞用世。
誓扫尘氛志未伸，中宵往往泣鬼神。
家传一点心及物，烧作金丹功活人。
苍生亿万方受苦，莫恋蓬莱隔风雨。
急鞭秃角起丰隆，泻作甘霖苏旱上。
必大弟赴新城簿
赵孟坚（宋代）

乃翁换官班，几郁青云志。
晚以身徇国，而得禄及嗣。
妙年当朊仕，应识珍重此。
簿领职任轻，正合亲文史。
东安吾旧游，山水清且美。
编户虽不稠，而亦有文士。
择友如择木，所贵高於已。
游观固有时，要在不逾礼。
饮爵不过三，马向垣涂履。
幕府傥留连，谨仰如处子。
切勿事轩昂，攻者蠭蝟起。
我已惯尝此，说病乃真意。
第守谦谦心，由天工处置。
命透如春回，不压重石底。
尔祖积善在，造物报必侈。
以我苦涩词，普告兄与弟。
莫怪欠夸谀，食橄有回味。
谓余言不信，识者试质以。
鹧鸪天·帘幕祥风动玉钩
刘仙伦（宋代）

帘幕祥风动玉钩。凤箫声彻瑞烟浮。萧郎玉女来相会，今日齐眉醉玉楼。同富贵、共风流。一封花诰一封侯。更须有子腰金斗，镜里双鸾到白头。
清凉纪游一十四首 清凉石二首之二 其九
胤禛（清代）

体本清凉自解烦，天然秀色蓄云根。曼殊说法今何在，参客空寻趺坐痕。
出典宣城三首
李含章（宋代）

分符惭寡术，荣抃出京畿。
况值新伙节，重经旧钓矶。
江村初雨歇，水国淡烟微。
一路风光好，还同衣锦归。
读通鉴纪事本末·贞观君臣论治
颙琰（清代）

正统屡更易，遭厄如沸汤。上天降英主，戡乱定四方。

偃武脩文德，纳谏大度彰。规模实宏远，治具咸毕张。

不以诈谋用，浊流源岂长。洵为得政要，君作臣之纲。

赐绢保勋旧，豁达胜汉皇。因弓悟治理，情变难尽详。

偏信受欺蔽，兼听日炽昌。封建非善政，百药言实臧。

狱讼关民命，稍忽罹咎殃。集思庶广益，虚公辨奸良。

卓识止封禅，戒盈刻不遑。贞观诚令辟，后嗣嗟内荒。
折桂令·雨窗寄刘梦鸾赴宴以侑尊云
乔吉（元代）

妒韶华风雨潇潇，管月犯南箕，水漏天瓢。湿金缕莺裳，红膏燕嘴，黄粉蜂腰。梨花梦龙绡泪今春瘦了，海棠魂羯鼓声昨夜惊着。极目江皋，锦涩行云，香暗归潮。
阴雨
白居易（唐代）

岚雾今朝重，江山此地深。
滩声秋更急，峡气晓多阴。
望阙云遮眼，思乡雨滴心。
将何慰幽独，赖此北窗琴。
青玉案 饯李州判为鄞县监病假摄政归
袁士元（元代）

江城十月春犹小。问解印、何须早。＊水长官清健了。争如归去，长汀风月，依旧平分好。谪仙襟度人间少。留借无缘意频悄。近种棠阴犹草草。会看他日，腰金衣紫，五马来蓬岛。
汉宫
李商隐（唐代）

通灵夜醮达清晨，承露盘晞甲帐春。

王母不来方朔去，更须重见李夫人。
次韵张子乔来见
陈著（宋代）

人生自多事，本是一蘧庐。
忽忽梦柯外，累累炊剑余。
清吟投病枕，细读当医书。
此去更何日，相过话索居。
曾节夫罢官归旴江以小诗寄别
张栻（宋代）

俗隘宁为异，言深敢自欺。
如何幕中辩，翻作暗投疑。
行李秋将半，家园菊正滋。
反躬端得味，当复有余师。
寄曹都护
释重顯（宋代）

故国休言万里程，为官为释且分明。
道存不必曾倾盖，俱有清风匝地生。
东蒙秋日
程云（清代）

九日易为风，凄其远望同。碧山分雪白，黄叶变霜红。

客梦初闻雁，乡心久忆菘。祇今将改岁，何以谢东蒙。
以旧赐战袍等赠韩少师二首 其一
李纲（宋代）

胡骑当年犯帝阍，腐儒谬使护诸军。尚方宝剑频膺赐，御府戎衣幸见分。

丈八蛇矛金缠笴，团栾兽盾绘成文。山林衰病浑无用，持赠君侯立大勋。
次韵和韩君表怀归见寄
晁说之（宋代）

旅梦何为喜别嵩，移云当日自栽松。
公孙勋业忽垂意，逋客烟霞岂不容。
笑语若同游下泽，鸡豚亦共卧高舂。
莫夸有力先归去，恐愧朝蝉与莫虹。
回龙驿
刘玉（明代）

牵路绕村斜，舟行听早鸦。
负囊趋远渡，提瓮立平沙。
日出云生叶，风回浪起花。
太行天际碧，吾亦忆吾家。
剔银灯·与欧阳公席上分题
范仲淹（宋代）

昨夜因看蜀志，笑曹操孙权刘备。用尽机关，徒劳心力，只得三分天地。屈指细寻思，争如共、刘伶一醉？
人世都无百岁。少痴騃、老成尪悴。只有中间，些子少年，忍把浮名牵系？一品与千金，问白发、如何回避？
沉醉东风·有所感
周德清（元代）

羊续高高挂起，冯苦苦伤悲。大海边，长江内，多少渔矶？记得荆公旧日题：何处无鱼羹饭吃？
送李计部搉材九江
黎民表（明代）

未央朝下矞云光，并载鸾书到故乡。执戟班行曾接武，司农筹策最称良。

趋程不厌罗浮远，挂席应怜瀑布长。落日寸心还共赤，抡材还复献明堂。
次韵耿守咏雪
葛胜仲（宋代）

低云晻暧与天同，剪水飞空候应冬。沴气潜消烦燮理，欢谣蔼布荷明农。

漾舟访友乘清兴，授简延宾继旧踪。岁好定知丰五稼，仓箱行庆亩收钟。
瑞鹤仙
葛长庚（宋代）

赋情多懒率。每醉后疏狂，醒来飘忽。无心恋簪绂。温才高子建，韵欺王勃。胸中绝物。所容者、诗兵酒卒。一两时，调发将来，扫尽闷妖愁孽。

莫说。杀人一万，自损三千，到底＿卼。悬河口讷。非夙世，无灵骨。把湖山牌印，莺花权柄，牒过清风朗月。且束之、高阁休休，这回更不。
皇后閤端午帖子 其二
许应龙（宋代）

宝篆烟轻绕，瑶台日正中。等闲调玉瑟，聊助舜琴风。
乘月棹舟送大历寺灵聪上人不及
许浑（唐代）

万峰秋尽百泉清，旧锁禅扉在赤城。枫浦客来烟未散，

竹窗僧去月犹明。杯浮野渡鱼龙远，锡响空山虎豹惊。

一字不留何足讶，白云无路水无情。
醉眠梦中得夏闰得秋早雨多宜岁丰一联起来西
戴复古（宋代）

夏闰得秋早，雨多宜岁丰。
今朝上东阁，昨夜已西风。
田野一饱外，乾坤万感中。
传闻招战士，人尚说和戎。
和虞使君撷素馨花遗张立蒸沉香四绝句
程公许（宋代）

绿云影覆白云英，馥郁秋风不易陈。
休遣江南夸艳曲，朝朝琼树眼中新。
题太行山石壁
佚名（宋代）

太行千里连芳草，独酌一杯天地小。
醉卧花间人不知，黄莺啼破春山晓。
访隐者因题壁
宋祁（宋代）

岩径蹑云层，藤萝失晦明。
青谿一道士，篮轝两门生。
山溜足奔响，松风无罢声。
愿同沮桀侣，林下耦寒耕。
六言乐语
苏轼（宋代）

桃园未必无杏，银矿终须有铅。
荇带岂能拦浪，藕花却解留莲。
幽州赋诗见意时佐刘幕（一作题太原落漠驿西堠）
李益（唐代）

征戍在桑干，年年蓟水寒。殷勤驿西路，北去向长安。
留别逢吉
司马光（宋代）

君念承明臭味稀，相逢惜别重依依。
会稽太守主坐啸，东郭先生还步归。
乐饮林塘留节物，饯行里舍动光辉。
双旌回去行人发，一带长皋烟雨微。
喜彬上人见访
齐己（唐代）

高吟欲继沃州师，千里相寻问课虚。残腊江山行尽处，

满衣风课到闲居。携来律韵清何甚，趣入幽微旨不疏。

莫惜天机细捶琢，他时终可拟芙蕖。
故宣徽惠穆吕公挽词
文彦博（宋代）

蚤预朋从谈燕熟，晚陪枢筦岁时多。心如金石坚无改，声似埙篪久更和。

丹凤临池犹未浴，白驹逢隙已先过。相门馀庆簪缨盛，继述皆同谷与傩。
小园池上偶作
文彦博（宋代）

微吟岸帻思悠然，近对方塘远见山。恩施洛阳均逸地，莫言此地是偷闲。
赠神眼相士
陶梦桂（宋代）

边檄烟尘日涨天，天教老病唤归田。
从君试问平塘水，更照衰容得几年。
清明日过杨村
顾闻（明代）

杨柳蔽杨村，桃花古渡昏。
清明犹作客，白日正销魂。
天地催时序，关河仗酒尊。
何为千里梦，一夜落吴门。
赠包道二首
陈造（宋代）

何妨尘外却尘中，风舞寒漪月印空。
洗钵与渠同一饱，未忧交臂失回公。
北苑侍宴杂咏诗。松
徐铉（宋代）

细韵风中远，寒青雪后浓。繁阴堪避雨，效用待东封。
雪中骑驴图
凌云翰（元代）

山耸寒肩乱岣劳，蹇驴冲雪尚游遨。野桥谩道关清思，不及袁安卧最高。
钉诗
缪万年（宋代）

顽矿非铜刚样坚，寒坑才离亟趋炎。十来槌打随成器，一得人趋却逞鑯。

不怕斧敲惟要入，全凭钻引任教嫌。休言深处难抽拔，自有羊蹄与铁钳。
次韵溧水令李彦平清赏图
周必大（宋代）

俗吏才拘拘，书生志落落。
均之窘几案，底处着丘壑。
中山李长官，整暇非政学。
庭虚吏早散，园古句频琢。
问之何能尔，行道轻去就。
谁如班孟坚，龌龊事元舅。
纷纷名利场，风俗日益蠱。
腰围黄金带，巧宦不难取。
惟有佳儿孙，未易以力致。
君看房杜辈，勋业照文字。
徐勣尚笑之，垂诫甚切至。
何如遗清白，世有贤者类。
诗书闻过庭，杖屦奉安步。
邑人争指似，玉立称祖父。
岂惟慰眼前，门户赖不仆。
翁乎复何忧，弦歌乐朝暮。
寄题吴伯丰所居二首·亦爱轩
陈文蔚（宋代）

心兮如太虚，何恶亦何爱。
吾庐寄吾兴，妙处端有在。
於中忘岁寄，畴觉屡迁代。
但知曲肱眠，居然乐其内。
无事户不出，此意谁能会。
更约素心交，携书静相对。